Kegyelem nektek és békesség Istentől, a mi Atyánktól és az Úr Jézus Krisztustól!

Jel 21, 6-7
*És ezt mondta nekem: Megtörtént! Én vagyok az Alfa és az Ómega, a kezdet és a vég. Én adok majd a szomjazónak az élet vizének forrásából ingyen. Aki győz, örökölni fogja mindezt, és Istene leszek annak, az pedig fiam lesz.*

Örök élet reménységében élő Gyülekezet!

Mióta ide költöztünk a gyerekek nagyon izgatottak, hogy szarvast, őzeket lássanak. Mikor a reggeli órákban megyünk valahová autóval, vagy épp, ha sötétedés után jövünk haza, akkor mindig próbálnak nagyon figyelni kifelé az autóból, hogy hátha látnak valahol. Figyelnek, de persze szép lassan lankad az éberségük. Időnként én észre is veszem a földeken, az úttól kicsit távolabb legelésző, keresgélő állatokat és szólok is nekik: „nézzétek ott van”. Ilyenkor persze felkapják a fejüket, nyújtózkodnak, kutatják a mezőt a szürkületben, de a legtöbb esetben már csak visszakérdeznek: „hol?”. És valóban, már nem láthatják, már lemaradtak róla. Ilyenkor persze jön a szomorkodás, sírás, hiszen valójában nagyon vágynak rá.

„Megtörtént!” – maga az Úr mondja ezt János számra a Jelenések könyve tanúsága szerint a látomásban. Valami nagy, valami magasztos, valami, amire érdemes volt várni, illetve vágyakozni. Mai igeszakaszunknak nem része a fejezet eleje, de ott elhangzik, hogy miről is van itt szó: az új teremtésről. Arról a világról, amelyben a Teremtő helyreállított mindent az ő szeretete szerint. Sokak számára lehet kérdés is ez. Mi a túlvilág? Hogyan fogunk ott élni? Hogy kell értsem az örök életet, a test feltámadását? Mi is a menny és a pokol?

És eljön a nagy dobpergés ideje. Ahogyan egy várva várt film, vagy könyvbemutatónál, vagy újonnan épült ház megmutatásánál. A leleplezés, amikor fény derül mindenre.
Ismerjük ezt az izgalmat, a kíváncsiságot, a várakozó képzelgéseket. Ma azonban talán leginkább a bulvárlapok és a hiteltelen híreket terjesztő weboldalok felől tapasztaljuk meg ezt. Szenzáció hajhászás, mesterséges feszültségkeltés. Valami nagynak ígérkező titokról szól a cím, az a néhány bevezető mondat, amiről aztán gyorsan kiderül, hogy súlytalan, kattintásvadász szalagcím csupán, ami mögött nincs tartalom, nincs érték. Reménykedünk, hogy valami különlegesre bukkantunk, de hamar kiderül, hogy átverés, félrevezetés az egész. Kipukkad, mint egy lufi.
Sokan vannak talán így az evangélium üzenetével is ma. Már annyiszor csalódtak a világ nagy titkaiban, annyira bizonytalanok, hogy mit hihetnek el és mit nem, már annyira nincs értéke a szónak, hogy inkább nem is foglalkoznak vele. „Majd lesz, ahogy lesz.” „Majd meglátjuk.” – hangzik gyakran a hárítás. De, ha gyülekeznek felettünk a viharfelhők, ha sötétedik az égbolt és érezzük, hogy feltámad a szél, akkor csak nem várjuk meg a mezőn a villámokat! Akkor csak behúzódunk a biztonságba! Akkor nem mondjuk, hogy majd meglátjuk, ha becsap mellettem az első villám, majd akkor indulok el a ház felé!
Akkor miért tesszük ezt az evangéliummal, miért halogatjuk, hogy meghalljuk az üzenetét? Miért mondjuk azt a mi mennyei Atyánknak, hogy majd akkor jövök a házadba, a biztonságba, ha már nincs más lehetőségem, ha már nagy a baj, vagy eljött a végső pillanat? Miért jobb a vihar bizonytalansága, mint a biztonság?
Az egyetlen válaszom erre a félelem. Félünk, mert ígéretünk ugyan van a biztonságra, némileg meg is tapasztaljuk a kegyelmet, de hogy teljesen pontosan mire is mondunk igent, vagy nemet, azt félünk elhinni, azt félünk komolyan venni. És inkább próbálunk nem törődni vele, mint a kisgyermek, aki hiszi, hogyha becsukja a szemét, akkor nem történhet rossz, akkor eltűnik előle az, amitől fél. De Testvérek, attól, hogy minden erőnkkel összeszorítjuk a szemhéjunkat és eltakarjuk az arcunkat, attól nem fog változni semmi. Amikor meg kell állnunk elhunyt szeretteink és ismerőseink sírjánál, akkor akaratunk ellenére is, de szembesülünk azzal, hogy véges az életünk és bizony nem mondhatjuk a végtelenségig, hogy „majd”, „Majd egyszer én is foglalkozok ezzel a kérdéssel.”.
Az életünk vége, ennek a világnak a vége, az ó teremtésnek a vége el fog jönni valóságosan. El fog jönni az apokalipszis. És ez bizony rettentő fenyegetésnek hat sokak számára. De mit is jelent ez? Van, akinek üres szalagcím: lufi, van, akinek ijesztő világvége, pusztítás és tomboló harag, végítélet. De ezt jelenti ez a szó? Ezt üzeni benne Isten?
Apokalipszis. Ez a szó magyarul annyit tesz: feltárás, kinyilvánítás. Lehull a lepel. Láthatóvá és érthetővé válik valami, ami egészen addig homályos, elrejtett titok volt. De milyen hírt, milyen üzenetet hoz ez pontosan számunkra?
„*Én vagyok az Alfa és az Ómega, a kezdet és a vég. Én adok majd a szomjazónak az élet vizének forrásából ingyen.”*Nem is hangzik olyan rémisztőnek, olyan rettenetesnek. Alfa és Omega. Kezdet és vég. Valami, ami elkezdődött egyszer, az véget ér. De ez nem azt jelenti, hogy mindennek végleg vége. Az ó-nak vége, de az új elkezdődik. Isten helyreállítása, az Ő kezdete, ami már csak azért is bizakodásra ad okot, mert azt tudjuk, hogy milyen volt a jelenleginek a kezdete. *„Kezdetben volt az Ige.”* Tehát az Úr kegyelmes akarata a kezdet és ugyanez ez a változatlan akarat a vég is, az Alfa és az Omega. Erről az akaratról pedig már igen sokat tudunk.
A semmiből valamit alkot. A káoszból rendet, méghozzá élhető és lenyűgözően szép rendet alkot. Elválasztja a sötétséget a világosságtól. Érthetően jelenti ki, hogy mi a bűn és mi a szeretet.
De nem is csak a kezdetről tudunk, hiszen az ember és Isten kapcsolata folytatódott. Folytatódhatott a szövegség, mert a mi mennyei Atyánk nem mondott nemet az emberre akkor sem, mikor a világ akarata azt harsogta az Urának, hogy „Nem! Nem kellesz: elég nekünk a bálványok hallgatása, a vagyonunk, a szép látszat, az emberek tömjénezése.”.
Isten akarata ekkor sem a vállvonás volt, a „ti bajotok” hozzáállás. Felelős és szerető Atyaként nem hagyta elpusztulni az Ő gyermekeit az értetlenségük, a butaságuk, vagy egyszerűen csak a hűtlenségük miatt. Az ő akarat az volt, hogy az emberért emberré lett. Hogy az emberért a halált is vállaló, megalázkodó Isten lett. Az Ő akarata az, hogy nem az emberen, nem az ember ellen győz, hanem, hogy emberért győz, hogy újra, ismét „igen”-t mond az emberre. Igen-t mondott, mert az ember nem tudta, hogy mit kell mondania, nem tudott jól dönteni, hiába ácsingózott éppen arra a tudásra, hogy különbséget tudjon tenni a jó és a rossz között. A jónak, a tisztának, az Isten szeretetének, személyesen, testben kellet az ember elé lépnie és lelepleznie, feltárnia, kinyilvánítania az Úr akaratát, az Ő igéjét. Az igének testé kellett lennie, hogy Jézus Krisztusban és a keresztben ismét felismerhesse az ember az ő Atyja akaratát.
Talán azt várnánk, hogy itt a történet vége, az utolsó betű, az omega, hogy ez a happy end. Hiszen mi kellhet még, mit várhatunk még, miért fordulnánk el ismét? Miért? Miért tesszük még mindig szét a kezünket és keresgélünk, mintha nem láthatnánk, nem érthetnénk, hogy mi az Úr akarat? Miért teszünk úgy, mintha olyan nagy bizonytalanság lenne, hogy mi van ott a nagy leleplezésen, az apokalipszisen túl?
Egyszerűen az a kérdés, hogy miért hiszünk újra és újra másnak, mint az Úr szavának? Érezzük és valljuk, hogy az élő Igére vágyunk, hogy az Ő szeretetére éhezünk és szomjazunk, de végül újra és újra hagyjuk, hogy hazugságok, hamis misztikum, és érdemtelen hatalmak csillogása jól-lakasson minket. Pont úgy, ahogy az ismert közel-keleti tanmesében, ahol a mesterhez egy utazó érkezik, hogy tanuljon, de először ételt kér. A mester először ad neki egy nagy adag vizet arra hivatkozva, hogy maga sem érzi, hogy mennyire kiszáradt az úton. Aztán ismét vizet itat vele, mondván, hogy még keveset ivott. Majd mikor az utazó kérné mindez után az ételt, akkor arra hivatkozva, hogy a házigazda mindig együtt kell igyon a vendégével és megitat vele még egy adag vizet. Aztán mikor az utazó már valóban reménykedne az ételben, akkor a mester tölt még egy pohárral, mondván, hogy így illik megkezdeni az étkezést, de erre már az utazó visszautasítva az italt és az ételt is, azt mondja, hogy már nem is éhes. A mester erre elmosolyodik és azt mondja, ha ennyire könnyen félrevezethető vagy, ha ilyen könnyen eltántorítanak az akaratodtól, akkor mindegy, hogy mit tanítanák neked, úgysem fogsz hozzá ragaszkodni, mihelyst kilépsz az ajtómon.

A világ éppen így félre tud vezetni. Könnyedén letuszkol bármit a torkunkon, amiről alapvetően tudjuk, hogy nincs is rá szükségünk. Irigykedünk egymásra is, olyan tárgyakra, olyan kiváltságokra, amik valójában nem is kellenének. Nagyobb Tv-re, pedig nincs is hová rakni a házba, hogy igazán kiélvezhessük. Gyorsabb autóra, pedig nem is akarunk jobban sietni, de lehetőségünk sincs hol kihasználni. Utazásra, pedig arra panaszkodunk, hogy a saját kertünkben, a szomszéd dombra, de még csak a szomszédhoz sincs időnk eljutni. Jóllakat bizony minket is a világ értéktelen hamisságokkal.

De mire is szomjazunk, éhezünk igazán? Mire is vágyunk? Szeretetre, békére, örömre, kegyelemre. Ez pedig mind az Istennél van. Ez az Ő akarata, az ige. Az élet vize, amely nem egyszerűen éltető víz. Nem csak hatásvadász szalagcím az, hogy az örök életet Isten felkínálja nekünk, meghív bennünket. Az egyik vicc párt gúnyolódott ezzel sok párt ígérgetéseit látva, hogy örök életet plusz két napot ígérnek mindenkinek. Az Isten ígérete viszont se nem vicc, se nem hamis. Ő az Örök Életet kínálja az ő akaratában. Ez nem kellene, hogy kérdés legyen számunkra, hiszen a mi mennyei Atyánk már egyszer kimondta értünk ezt, hogy „Megtörtént”. Kimondta értünk, ahogyan János evangéliumában olvassuk: *„Jézus ezek után tudva, hogy már minden elvégeztetett, hogy beteljesedjék az Írás, így szólt: Szomjazom. Volt ott egy ecettel tele edény. Egy szivacsot ecettel megtöltve izsópra tűztek, és odatartották a szájához. Miután Jézus elfogadta az ecetet, ezt mondta: Elvégeztetett! És fejét lehajtva, kilehelte lelkét.”*

Elvégeztetett – Megtörtént. Érted már elvégeztetett, érted már megtörtént. Megtörtént, hogy te Krisztussal győztess lehess, kegyelembe fogadott lehess, úgy, ahogyan igénkben Isten jelenti ki: „*Aki győz, örökölni fogja mindezt, és Istene leszek annak, az pedig fiam lesz.”*
Apokalipszis kell, a nagy leleplezés, mert különben úgy tűnik, hogy még mindig nem értjük, hogy mit jelent, hogy értünk már elvégeztetett, hogy a mi Atyánk akarata az nem kárhozat, nem a jogos büntetés, hanem Krisztusért a kegyelem, az örök szeretet mindenkinek, akinek az Úr az Istene. Ámen